《涧底松》
明代·陶安

两崖峭立夹幽涧，涧底长松生直干。崖高涧低无路通，铁骨霜鳞有谁看。

托根若在徂徕野，千尺良材逢匠者。拔为梁栋登庙堂，岂容偃蹇山林下。

涧底松，安可贱，地位虽卑独无怨。不愿用于汉家未央宫，不愿用于唐室含元殿。

久无帝舜作岩廊，甘分沉沦羞贾衒。自从长养数百年，绝彼斤斧全吾天。

未央含元虽壮丽，回首瓦砾凄寒烟。君不见牺尊青黄木之灾，至宝不琢真奇哉。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。